Ritratt: Birdlife Malta .td_uid_2_61a0b96f19bed_rand.td-a-rec-img{text-align:left}.td_uid_2_61a0b96f19bed_rand.td-a-rec-img img{margin:0 auto 0 0} 85 skola madwar Malta u Għawdex iċċelebraw il-kisbiet eċċezzjonali tal-ħidma tagħhom biex iqarrbu lit-tfal lejn in-natura permezz tal-programm ta' edukazzjoni ambjentali 'Dinja Waħda'. Qalet dan l-NGO Birdlide Malta fi stqarrija l-Ħamis, hekk kif nnutat li minkejja l-isfidi li ġabet magħha l-pandemija, numru ta' studenti rnexxielhom jipparteċipaw b'suċċess fil-programm Dinja Waħda tul is-sena skolastika li għaddiet. "Illum, aktar minn qatt qabel, huwa importanti li nħeġġu lill-għalliema jorganizzaw lezzjonijiet barra mill-klassi għall-benesseri tal-istudenti tagħhom," qalet l-NGO. Iċ-ċerimonja tal-premjazzjoni tal-programm, li huwa mifrux fost l-istudenti tal-etajiet kollha fl-iskejjel mill-Kinder sas-Sekondarja, saret fix-Chateau Buskett, f'ambjent naturali li ppermetta lill-għalliema jesperjenzaw in-natura b'mod dirett. Fis-settur tal-primarja, 42 skola ġew ippremjati bil-Gold Award, tmien skejjel irċivew is-Silver Award, skola ħadet il-Bronze Award, skola oħra rċeviet award speċjali għall-inizjattivi ta' tagħlim ibbażati fin-natura, u 31 skola ngħataw ċertifikat. Ħames skejjel ingħataw il-Blue Banner – award għal skejjel li jkunu rebħu l-Gold Award għal tliet snin wara xulxin. Fis-settur tas-Sekondarja, skola rebħet il-Gold Award, u skola oħra rebħet il-Bronze Award. Dawn l-awards ikunu bbażati fuq l-impenn lejn il-bijodiversità u l-edukazzjoni għas-sostenibbiltà. Barra minn hekk, total ta' 88 skola pparteċipaw f'sessjonijiet tan-natura onlajn. Is-sessjonijiet kienu mmexxija mit-tim edukattiv ta' BirdLife Malta li organizza aktar minn 1,000 sessjoni b'mod virtwali. Il-premjijiet tqassmu lill-iskejjel mill-President ta' BirdLife Malta Darryl Grima, l-Education Manager ta' BirdLife Malta Stefania Papadopol u l-Kap tas-CSR u l-Komunikazzjoni fi ħdan il-Bank of Valletta (BOV) Charles Azzopardi. F'kummenti waqt iċ-ċerimonja tal-premjazzjoni, l-Education Manager ta' BirdLife Malta Stefania Papadopol qalet, "nixtiequ nroddu ħajr lill-iskejjel kollha li kienu involuti fil-programm Dinja Waħda s-sena li għaddiet, minkejja d-diffikultajiet ikkawżati mill-pandemija. Jekk hemm ħaġa waħda li nnutajt huwa l-benefiċċju għall-kuntentizza u l-benesseri tat-tfal u l-adulti meta jerġgħu jirrelataw man-natura u jibnu relazzjoni magħha. Napprezza l-isforzi u d-dedikazzjoni kollha tal-għalliema u l-koordinaturi ta' Dinja Waħda li jaqsmu l-istess valuri li jqarrbu lit-tfal lejn in-natura u jieħdu azzjoni biex iħarsu l-ambjent." Tul iċ-ċerimonja ġiet imnedija wkoll sena skolastika ġdida għall-programm u serviet ukoll biex issir promozzjoni tal-programm edukattiv il-ġdid ta' BirdLife Malta bl-isem ta' Dinja Waħda+. Birdlife Malta qalet li l-action guide l-ġdid joffri attivitajiet u riżorsi li huma ddisinjati apposta għal etajiet differenti u dawn jinsabu kollha disponibbli onlajn. "Is-suġġetti li qed jiġu proposti jikkonsistu f'numru t'attivitajiet li jintegraw l-għarfien, il-valuri u l-ħiliet. Għaxra mill-iskejjel li ġew ippremjati diġà organizzaw attivitajiet bħala parti mill-programm Dinja Waħda+ u l-feedback hu pożittiv ħafna," kompliet l-NGO. L-inizjattiva Dinja Waħda ta' BirdLife Malta tifforma parti mill-impenn tal-NGO biex tħares in-natura u l-ħabitati permezz ta' attivitajiet barra mill-klassi għat-tfal tal-iskejjel, kemm fil-grawnds tal-iskola stess, kif ukoll bi żjarat edukattivi fir-riservi naturali ta' Malta. Il-programm jitmexxa b'kollaborazzjoni mad-Direttorat għat-Tagħlim u l-Assessjar u għandu l-appoġġ tal-Bank of Valletta. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61a0b96f1a1fb_rand.td-a-rec-img{text-align:left}.td_uid_3_61a0b96f1a1fb_rand.td-a-rec-img img{margin:0 auto 0 0}